P r e d k l a d a c i a   s p r á v a

	Ministerstvo zdravotníctva Slovenskej republiky predkladá návrh nariadenia vlády Slovenskej republiky o ochrane zamestnancov pred rizikami súvisiacimi s expozíciou azbestu pri práci na základe Plánu legislatívnych úloh vlády Slovenskej republiky na rok 2006.
	Vypracovanie návrhu nariadenia vlády nadväzuje na zákon č. 126/2006 Z. z. o verejnom zdravotníctve a o zmene a doplnení niektorých zákonov. Navrhovaná právna úprava reaguje aj na novú smernicu 2003/18/ES  Európskeho parlamentu a Rady z 27. marca 2003, ktorou sa mení a dopĺňa smernica Rady 83/477/EHS o ochrane pracovníkov pred rizikami súvisiacimi s vystavením azbestu pri práci.
	Účelom nariadenia vlády je ustanoviť požiadavky na ochranu zamestnancov pri práci s azbestom a s materiálmi obsahujúcimi azbest. Návrh nariadenia vlády upravuje ochranné opatrenia na obmedzenie pôsobenia prachu z azbestu a materiálov obsahujúcich azbest, požiadavky na meranie azbestu v pracovnom ovzduší, informovanie zamestnancov a ich odbornú prípravu na prácu s takýmito materiálmi v súlade s  právom Európskych spoločenstiev.
	Uvedená problematika je v Slovenskej republike v súčasnosti upravená zákonom Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov a nariadením vlády Slovenskej republiky č. 39/2002 Z. z. o  ochrane zdravia pri práci s azbestom, ktoré zrušuje zákon č. 126/2006 Z. z. o verejnom zdravotníctve a o zmene a doplnení niektorých zákonov.
	Návrh nariadenia vlády nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie. Z uvedeného dôvodu doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nie je súčasťou tohto materiálu.
	Návrh nariadenia vlády bol v rámci pripomienkového konania zaslaný na zaujatie stanoviska celkom  51 pripomienkujúcim orgánom; vyhodnotenie pripomienkového konania je súčasťou tohto materiálu. Hromadná pripomienka zo strany verejnosti uplatnená nebola.
	Návrh nariadenia vlády nemá byť predmetom vnútrokomunitárneho pripomienkového konania.
	Návrh nariadenia vlády prerokovala Legislatívna rada vlády Slovenskej republiky dňa 28.3.2006; všetky jej všetky odporúčania a pripomienky sú zapracované v návrhu nariadenia vlády.